《九日》
宋代·谢翱

秋风飒以至，今日重阳日。眼明对南山，尚想陶彭泽。

向来建威幕，颇见有此客。驱车不小留，驾言公田秫。

一朝又弃去，此意谁能识。寄奴趣殊礼，风旨来自北。

只今王江州，建国功第一。故是何珉孙，举动良足惜。

饮愧望柴桑，稍以自湔涤。殷勤白衣饷，犹恐不我即。

中路候蓝舆，要致已甚迫。葛巾赤两脚，颓然向林宅。

此翁本坦荡，焉能苦违物。虽然可计取，中实未易屈。

华轩又何羡，自载返蓬荜。终身书甲子，往往义形色。

如使磷与缁，安得为玉雪。篱边菊弄黄，粲粲正堪摘。

我方持空觞，千载高风激。

作者简介：（1249—1295）福建长溪（宁德市福安市晓阳镇人），字皋羽，一字皋父，号宋累，又号晞发子。恭帝德祐中元兵南下，文天祥开府延平，率乡兵数百人投之，任咨议参军。及天祥兵败，脱身潜伏民间，避地浙东。尝过严陵，登钓台，祭奠天祥，有《西台恸哭记》传世。后至浦江，与方凤、吴思齐等结月泉吟社。卒，友人方凤、吴思齐等从其初志葬于钓台南。有《晞发集》，编有《天地间集》、《浦阳先民传》等。